पुला दे उप्परें आम चलने आली सिड़क ही। बड़ा रश रौंह्दा हा उत्थें। बस्सां, ट्रक, टैक्सियां-टैंपू, जीपां कारां ते टांगे-रेह्ड़े रंग-बरंगियें बाजें च हारन बजादे लंघदे जा दे हे। पिच्छों पानी दी छर-छर दी बाज आवा दी ही। कुसै बेल्लै जागत ग... म... कीते दे छाल मारी ओड़दे हे। ध्राका-जन निकली जंदा हा। वातावर्ण बड़ा गै शैल हा। जिसलै बी कोई बस्स, जीप जां कार लंघदी नजर नुहाड़े कन्ने गै फिरी जंदी। दिखदे-दिखदे इक मिलटरी आला ट्रक सामने कंधा कन्ने जाई बज्जा। बचाऽ होई गेआ। ट्रक स्पीड च नेईं हा। ट्रक ते लंघी गेआ पर मेरी नजर कंधा उप्पर खुब्भी गेई। कंध नमीं गै पलस्तर कीती दी सेही होंदी ही। नुहाड़े उप्पर दो अक्खर अंग्रेजी, हिंदी ते उर्दू च खोदी दित्ते गेदे हे। खबरै लिखने आले गी पंजाबी नेईं औंदी होनी। ए उऐ दो अक्खर हे जिने गी सारे मरद-जनानियां जानदे न पर उनें गी जीभा पर आनना, कन्नै सुनना ते अक्खिये दिक्खना शर्म समझदे न। इनें दौं अक्खरें दी नंगी नमैश कोई बी नेईं चांह्दा। पड़दा, पड़दा गै होंदा ऐ। पर ए कनेहा शौक ऐ? के थ्होंदा होग इनें दौं अक्खरें दी नंगी नमैश करियै। कंधां पिच्छूं बनदियां न ते इनें दौं अक्खरें दे कलाकार पैह्लां पुज्जी जंदे न।